
КОМИСИЯ ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО


РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-196-18-040
гр. София, 11.07.2018г.


Днес, 11.07.2018г., Комисията за противодействие на корупцията и за отнемане на незаконно придобитото имущество в състав:
Антоанета Георгиева-Цонкова - Член
Пламен Йоцов - Член
Силвия Къдрева - Член
При участието на стенографа М.В. като изслуша докладвания от Специализирана дирекция „Правна” сигнал с рег. № ЦУ01/С-196/04.06.2018г., за да се произнесе, взе предвид следното:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, подаден от ***, с адрес за кореспонденция – ***. На основание чл.47, ал.3 от ЗПКОНПИ, сигналът е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-196/04.06.2018г.
Сигналът е насочен против Н.И.В. – кмет на кметство с. Ц., община Л.
По същество, в сигнала се съдържат твърдения за това, че всички общински и бивши държавни имоти в селото са продадени с посредничеството на сина на Н.В. – И.В., който управлява фирма за недвижими имоти.
Служебно са приобщени доказателства за служебното качество на лицето – Удостоверение №1/05.11.2015г. на ОИК – Л. за избран кмет на кметство Ц., както и декларации по чл.12, т.1 и т.2 от ЗПУКИ (отм). Такива са предоставени от Постоянната комисия по чл.25, ал.2, т.3 от ЗПУКИ (отм.) при Общински съвет – Л. с писма, заведени с вх. №02-423#1/14.12.2015г. и вх. № 02-423#3/08.01.2016г. на КПУКИ.

При така извършената проверка, Комисията за противодействие на корупцията 
и за отнемане на незаконно придобитото имущество 
установи следното от фактическа страна:

Сигналът е подаден от подаден от физическо лице в длъжностно качество, адрес за кореспонденция, и е подписан.
От представените доказателства за служебното качество, а именно Удостоверение №1/05.11.2015г. на ОИК – Л. за избран кмет на кметство Ц., както и декларации по чл.12, т.1 и т.2 от ЗПУКИ (отм.) от 30.11.2015г., е видно, че Н.И.В. заема длъжността кмет на кметство с. Ц., община Л.

При така установената фактическа обстановка, Комисията за противодействие на корупцията и за отнемане на незаконно придобитото имущество
стигна до следните правни изводи:

Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ и е подписан.
От събраните доказателства по преписката се установи, че Н.И.В. е кмет на кметство. В това си качество, същият не е лице, заемащо висша публична длъжност по смисъла на чл.6, ал.1, т.1-50 от ЗПКОНПИ. Заеманата от него длъжност попада в обхвата на разпоредбата на §2, ал.1, т.5 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т. ал.5 и ал.8 от Допълнителните разпоредби на Закона за противодействие на корупцията и за отнемане на незаконно придобитото имущество, сигнали, които не са от компетентността на КПКОНПИ се изпращат по компетентност на съответния орган по избор или назначаване на лицето.
Предвид гореизложеното, на основание чл.27, ал.2, т.6 от АПК, във вр. с чл.6, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество

РЕШИ:

ПРЕКРАТЯВА производството по сигнал с рег. № ЦУ01/С-196/04.06.2018г., насочен против Н.И.В., кмет на кметство с. Ц., община Л.

ПРЕПРАЩА сигнала по компетентност на Постоянна комисия по чл.72, ал.2, т.3 от ЗПКОНПИ при Общински съвет - Л.

На основание чл.76, ал.2 от ЗПКОНПИ прокуратурата може да протестира решението пред Административен съд – П., в едномесечен срок от съобщаването му.



Антоанета Георгиева-Цонкова (п)
Член на Комисията за 
противодействие на корупцията 
и за отнемане на незаконно придобитото имущество


Пламен Йоцов (п)
Член на Комисията за 
противодействие на корупцията 
и за отнемане на незаконно придобитото имущество


Силвия Къдрева (п)
Член на Комисията за 
противодействие на корупцията 
и за отнемане на незаконно придобитото имущество



